კლერ დეინსი
კლერ კეტრინ დეინსი (ინგლ. Claire Catherine Danes; დ. 12 აპრილი, 1979) — ამერიკელი მსახიობი. არის სამი „პრაიმტაიმ“ ემის ჯილდოს, ოთხი ოქროს გლობუსის და ორი კინომსახიობთა გილდიის ჯილდოს მფლობელი. 2012 წელს, ჟურნალმა Time-მა დაასახელა მსოფლიოში 100 ყველაზე გავლენიან ადამიანს შორის. 2015 წელს ჰოლივუდის დიდების ხეივანზე დაჯილდოვდა ვარსკვლავით. 1994-1995 წლებში, ანგელა ჩეისის როლს თამაშობდა დრამატულ სატელევიზიო სერიალში, „ჩემი ასე წოდებული ცხოვრება“. ამ როლის შესრულებისთვის, იგი დაჯილდოვდა ერთი ოქროს გლობუსით და პრაიმტაიმ ემის ჯილდოთი. 1994 წელს თავისი დებიუტი შექმნა ფილმში, „პატარა ქალები“. მონაწილეობა აქვს მიღებული ისეთ ფილმებში, როგორიცაა: 1995 წლის ფილმი „საოჯახო ზეიმი“, ამერიკული რომანტიკული დრამა „რომეო და ჯულიეტა“ (1996), „კეთილშობილი“ (1997), 1998 წლის ფილმი „საბრალონი“, ამერიკული დრამა „დანგრეული სასახლე“ (1999), ფსიქოლოგიური დრამა „საათები“ (2002), სამეცნიერო ფანტასტიკა „ტერმინატორი 3: მანქანების ამბოხი“ (2003), „გალამაზება“ (2004), „სტოუნების ოჯახი“ (2005), ამერიკული რომანტიკული კომედია „გამყიდველი გოგონა“, რომანტიკული ფანტასტიკა „ვარსკვლავური მტვერი“ (2007), კომედიური-დრამა „ჯეიკისნაირი ბიჭი“ (2007). 1998 წელს სწავლა დაიწყო იელის უნივერსიტეტში, თუმცა სამსახიობო კარიერის გასაგრძელებლად, ორი წლის შემდეგ, 2000 წელს გამოვიდა უნივერსიტეტიდან. 2007 წელს, ბროდვეის თეატრში ელიზა დულითლი ითამაშა პიესაში, „პიგმალიონი“. 2010 წელს ითამაშა HBO-ს ბიოგრაფიულ დრამაში, „თემპლ გრანდინი“, ამ როლის შესრულებისთვის იგი დაჯილდოვდა მეორე ოქროს გლობუსით და პირველი „პრაიმტაიმ“ ემის ჯილდოთი. 2011 წლიდან 2020 წლამდე ქერი მატისონის როლს თამაშობდა პოლიტიკურ თრილერში, „სამშობლო“. ამ როლით მან მოიგო ორი პრაიმტაიმ ემის ჯილდო და ორი ოქროს გლობუსი.